સોફ્ટવેર એન્જિનિયર યુવતીની 'માનસિક તનાવ'થી આત્મહત્યા
નવગુજરાત સમય | Publish Date: Mar 6 2018 11:27AM
- રૂમ પાર્ટનર યુવતી કેશોદથી પરત ફરી તો નેહાએ ગળાફાંસો ખાધો હતો
- વાસણા વિસ્તારમાં 12 કલાકમાં આપઘાતના બે બનાવ
વાસણા વિસ્તારમાં છેલ્લા બાર જ કલાકમાં આપઘાતના બે બનાવ બન્યાં છે. વાસણા બેરેજ રોડ ઉપર એપાર્ટમેન્ટમાં રહેતી બે સોફ્ટવેર એન્જિનિયર યુવતીઓ પૈકીની એક યુવતીએ ગળાફાંસો ખાઈ આપઘાત કરી લીધો છે. દિપ્તી ખોલીયા નામની યુવતી વતન કેશોદમાં ધૂળેટી મનાવીને વહેલી સવારે છ વાગ્યે પરત ફરી તો ફ્લેટમાં રૂમ પાર્ટનર નેહા રાબડીયા ગળાફાંસો ખાધેલી હાલતમાં મળી હતી.
પોલીસની પ્રાથમિક ધારણા છે કે, માનસિક તનાવથી નેહા રાબડીયાએ આપઘાત કર્યો છે. બીજો બનાવ ઢળતી સાંજે વાસણાના સોમેશ્વરનગરમાં બન્યો છે. વિષ્નુ નાયક નામના યુવકે પોતાના ઘરમાં ગળાફાંસો ખાઈ લીધો હતો.
વહેલી સવારે સાડા છ વાગ્યે વાસણા પોલીસને મેસેજ મળ્યો હતો કે, વાસણા બેરેજ રોડ ઉપર સ્વસ્તિક ફ્લેટના એક ઘરમાં રહેતી 30 વર્ષની સોફ્ટવેર એન્જિનિયર નેહા મગનભાઈ રાબડીયાએ ઘરમાં જ ગળાફાંસો ખાઈ લીધો હતો.
રૂમ પાર્ટનગર દિપ્તી રવજીભાઈ ખોલીયાએ પોલીસને જણાવ્યું કે, ધુળેટીની રજા હોવાથી દિપ્તી તા. ૨૮ના રોજ વતન કેશોદ ગઈ હતી. આજે સવારે છ વાગ્યે તે ફ્લેટ ઉપર પરત આવી અને ચાવીથી ઘર ખોલ્યું તો નેહા રાબડીયા ગળાફાંસો ખાધેલી હાલતમાં મળી આવ્યા હતા. વાસણા પોલીસે જાણ કરતાં મૃતક નેહાબહેનના સ્વજનો અમદાવાદ આવ્યા હતા. માનસિક તનાવથી આપઘાતની પ્રાથમિક વિગતો વચ્ચે વાસણા પોલીસે સ્વજનોના નિવેદન નોંધવા તજવીજ હાથ ધરી છે.
જેતપુરની નેહા રાદડીયા મીઠાખળીની કંપનીમાં હતી
પોલીસને એવી પ્રાથમિક વિગતો મળી છે કે, રાજકોટમાં વ્યવસાય કરતા મગનભાઈ રાબડીયાના પુત્રી નેહાબહેન છેલ્લા કેટલાક સમયથી અમદાવાદમાં રહેતા હતા. મીઠાખળીમાં આવેલી 'વેબલાઈન ઈન્ડિયા' નામની કંપનીમાં સોફ્ટવેર એન્જિનિયર નેહા તેની રૂમ પાર્ટનર દિપ્તી ખોલીયા સાથે વાસણા બેરેજ રોડ ઉપર આવેલા સ્વસ્તિક એપાર્ટમેન્ટમાં છેલ્લા ત્રણ મહિનાથી ભાડે રહેતી હતી. દિપ્તી પાલડીની ખાનગી કંપનીમાં કાર્યરત છે.
'કોઈ જવાબદાર નથી' રાત્રે આપઘાત પહેલાં સ્યુસાઈડ નોટ
પોલીસનું માનવું છે કે, 30 વર્ષની નેહા રાબડીયાએ રાતના સમયે જ ઘરે એકલી હતી ત્યારે આપઘાત કરી લીધો હતો. છેલ્લા કેટલાય સમયથી ડીપ્રેશનમાં રહેલી નેહાએ આપઘાત કરતાં પહેલાં સ્યુસાઈડ નોટ લખી હતી. પોલીસના કહેવા મુજબ નેહાએ લખ્યું છે કે, 'મારા મૃત્યુ માટે કોઈ જવાબદાર નથી. માનસિક તનાવમાં આ પગલું ભરી રહી છું.' જો કે, પોલીસે FSLની મદદ લઈને વધુ તપાસ શરૂ કરી છે.